b'\n_START_ARTICLE_\nFranjo Knebl\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 1915. godine u mjestu Vilsnice (\xc4\x8ce\xc5\xa1ka). Njegov otac Matija bio je radnik koji je, u potrazi za poslom, stigao u Sisak. U ovom gradu Franjo je zavr\xc5\xa1io osnovnu \xc5\xa1kolu 1926., a gimnaziju 1934. godine. Poslije toga, upisao se u Zagrebu na Poljoprivredno-\xc5\xa1umarski fakultet i zavr\xc5\xa1io ga 1940. godine._NEWLINE_Tijekom studija, uklju\xc4\x8dio se u revolucionarni studentski pokret i sudjelovao u mnogim akcijama studenata Zagreba\xc4\x8dkog sveu\xc4\x8dili\xc5\xa1ta. U Sisku je 1935. godine primljen u Savez komunisti\xc4\x8dke omladine Jugoslavije, a ubrzo zatim i u \xc4\x8dlanstvo Komunisti\xc4\x8dke partije Jugoslavije._NEWLINE_U periodu od 1935. do 1940. godine, politi\xc4\x8dki je radio s omladinom Siska, a pogotovo sa studentima iz Siska koji su se \xc5\xa1kolovali u Zagrebu. Bio je predsjednik Udru\xc5\xbeenja sisa\xc4\x8dkih akademi\xc4\x8dara, a kada je ovoj organizaciji bio zabranjen rad bio je uhi\xc4\x87en. Politi\xc4\x8dki je djelovao i u novoformiranom Sisa\xc4\x8dkom akademskom klubu \xe2\x80\x9eAntun Radi\xc4\x87\xe2\x80\x9c, u kojem se okupljala lijevo orijentirana omladina._NEWLINE_Poslije fa\xc5\xa1isti\xc4\x8dke okupacije Jugoslavije, 1941. godine, izabran je za \xc4\x8dlana Vojnog komiteta, koji je partijska organizacija Siska formirala za pripremu oru\xc5\xbeanog ustanka. Na dan napada Sila Osovine na Sovjetski Savez, 22. lipnja 1941. godine, bio je uhi\xc4\x87en. U zatvoru je proveo dvadesetak dana, ali je potom uslijed nedostatka dokaza pu\xc5\xa1ten. Odmah po izlasku iz zatvora, pre\xc5\xa1ao je u ilegalu, a potom se 20. srpnja 1941. godine prebacio u Prvi sisa\xc4\x8dki partizanski odred, koji se nalazio u okolini Siska. Isprva je bio borac, a zatim je postao desetar._NEWLINE_Kako se oru\xc5\xbeani ustanak \xc5\xa1irio i stvarali novi partizanski odredi, rukovodstvo Komunisti\xc4\x8dke partije Hrvatske ga je slalo na va\xc5\xbenije i odgovornije politi\xc4\x8dke du\xc5\xbenosti. Isprva je bio na Banovini, a zatim u Moslavini, Slavoniji i na \xc5\xbdumberku i ostalim podru\xc4\x8djima Hrvatske. Tijekom rata, obavljao je du\xc5\xbenosti politi\xc4\x8dkog komesara \xc4\x8dete u Banijskom partizanskom odredu, politi\xc4\x8dki komesar Moslava\xc4\x8dkog partizanskog odreda, zamjenik politi\xc4\x8dkog komesara Sedamnaeste banijske udarne brigade i tajnik partijskog komiteta Dvanaesete slavonske divizije, zamjenik politi\xc4\x8dkog komesara \xc5\xa0esnaeste omladinske udarne brigade, vr\xc5\xa1itelj du\xc5\xbenosti politi\xc4\x8dkog komesara Dvanaeste slavonske divizije, politi\xc4\x8dki komesar \xc5\xbdumbera\xc4\x8dko-posavskog sektora i politi\xc4\x8dki komesar 34. hrvatske udarne divizije. Istovremeno s ovim vojnim du\xc5\xbenostima, bio je i tajnik Kotarskog komiteta KPH za Dvor, zatim Kotarskog komiteta KPH za Sisak, \xc4\x8dlan Okru\xc5\xbenog komiteta KPH za Banovinu i \xc4\x8dlan Biroa Okru\xc5\xbenog komiteta KPH za \xc4\x8cazmu._NEWLINE_Poslije rata, ostao je u Jugoslavenskoj armiji, vr\xc5\xa1e\xc4\x87i odgovorne du\xc5\xbenosti. Bio je politi\xc4\x8dki komesar Osme armije u Skoplju, \xc4\x8dlan Opunomo\xc4\x87stva CK KPJ za JNA, na\xc4\x8delnik u Glavnoj politi\xc4\x8dkoj upravi JNA, vojni ata\xc5\xa1e Federativne Narodne Republike Jugoslavije u Sjedinjenim Ameri\xc4\x8dkim Dr\xc5\xbeavama, zapovjednik \xc5\xa0este li\xc4\x8dke proleterske divizije. Godine 1959., je demobiliziran u \xc4\x8dinu general-majora, koji je dobio jo\xc5\xa1 1950. godine. Poslije napu\xc5\xa1tanja JNA, postao je tajnik za \xc5\xa1umarstvo Izvr\xc5\xa1nog vije\xc4\x87a Socijalisti\xc4\x8dke Republike Hrvatske. Bio je \xc4\x8dlan Centralnog komiteta Saveza komunista Hrvatske u tri saziva, veleposlanik SFRJ u Indoneziji, savezni narodni poslanik u dva saziva, \xc4\x8dlan Izvr\xc5\xa1nog odbora Glavnog odbora Socijalisti\xc4\x8dkog saveza radnog naroda Hrvatske i ostalo._NEWLINE_Umro je 3. velja\xc4\x8de 2006. godine u Zagrebu. Sahranjen je u Grobnici narodnih heroja na Mirogoju._NEWLINE_Nositelj je Partizanske spomenice 1941. i drugih jugoslavenskih odlikovanja. Ordenom narodnog heroja odlikovan je 23. srpnja 1952. godine.'